Man dood ná hy van polisie probeer vlugArgieffoto (Foto: imgkid.com) ŉ 30-jarige man het homself glo doodgeskiet toe die Gautengse polisie hom agternagesit het nadat hy ŉ senior speurder geskiet het. Kol. Lungelo Dlamini, provinsiale polisiewoordvoerder, het gesê die voorval het Woensdag in die vroeë oggendure in Bram Fischerville in Soweto plaasgevind. “Speurders verbonde aan die provinsiale ondersoekeenheid het leidrade opgevolg oor die verdagte wat gesoek is vir moord, poging tot moord en ŉ sakeroof,” het Dlamini gesê. “Die verdagte was glo deel van ŉ groep van nagenoeg 25 mans wat op 29 Mei die takbestuurders van ŉ Shoprite-winkel tydens ŉ gewapende roof doodgeskiet het. Die bende het in twee minibusse van die toneel gevlug nadat hulle die winkel, werkers en klante beroof het. Die takbestuurder is op die toneel dood en nog ŉ slagoffer moes na ŉ hospitaal geneem word vir behandeling.” Volgens Dlamini is verskeie skote afgevuur toe die ondersoekspan Woensdagoggend by die huis opgedaag het waar die verdagte geskuil het. ŉ 48-jarige speurder is tydens die skietery in sy onderlyf gewond. “Die verdagte het op die vlug geslaan en die polisie het hom agternagesit om hom in hegtenis te neem. Hy is later in ŉ oop spasie gevind waar hy homself glo geskiet het.” Die polisie het ŉ ongelisensieerde vuurwapen naby die verdagte gevind en daarop beslag gelê. Die gewonde polisiebeampte is in ŉ stabiele toestand na ŉ hospitaal geneem. Die polisie doen ŉ geregtelike doodsondersoek en ondersoek ŉ saak van poging tot moord. Intussen duur die soektog voort na die res van die verdagtes wat op die Shoprite-winkel toegeslaan het. Mense met inligting wat die polisie in hul ondersoek kan bystaan, word versoek om Crime Stop by 08600 10111 te skakel.